谢灵运
拟魏太子邺中集诗 魏太子
小序建安末，余时在邺宫，朝游夕燕，究欢愉之极。
天下良辰美景，赏心乐事，四者难并。
今昆弟友朋，二三诸彦，共尽之矣。
古来此娱，书籍未见，何者？楚襄王时有宋玉、唐景，梁孝王时有邹、枚、严、马，游者美矣，而其主不文；汉武帝徐乐诸才，备应对之能，而雄猜多忌，岂获晤言之适？不诬方将，庶必贤于今日尔。
岁月如流，零落将尽，撰文怀人，感往增怆。
其辞曰：百川赴巨海，众星环北辰。
照灼烂霄汉，遥裔起长津。
天地中横溃，家王拯生民。
区宇既涤荡，羣英必来臻。
忝此钦贤性，由来常怀仁。
况值众君子，倾心隆日新。
论物靡浮说，析理实敷陈。
罗缕岂阙辞？窈窕究天人。
澄觞满金罍，连榻设华茵。
急弦动飞听，清歌拂梁尘。
何言相遇易，此欢信可珍。